SKRIFTLIG FORESPØRGSEL E-1415/02

af Bart Staes (Verts/ALE) til Kommissionen

(23. maj 2002)

Om: Sikkerhed for forbrugeren af majsvarietet T-25

Ifølge beretninger fra BBC er majsvarieteten T-25 eventuelt skadelig for menneskers og dyrs sundhed. Dog er den kommercielle anvendelse af T-25 tilladt af Kommissionen. Denne tilladelse blev tilsyneladende givet på grundlag af ukorrekte undersøgelsesresultater.

1. På hvilke oplysninger har Kommissionen støttet sig for at give tilladelse til den kommercielle udnyttelse af majsvarieteten T-25? Er disse oplysninger stadig tilforladelige?

2. Vil Kommissionen få foretaget en ny undersøgelse af sikkerheden ved majsvarieteten T-25? I benægtende fald, hvorfor ikke? I bekræftende fald: vil den, indtil resultaterne heraf foreligger, forbyde den kommercielle udnyttelse af T-25?

3. Vil Kommissionen undersøge, hvilke skadelige virkninger anvendelsen af majsvarieteten T-25 har haft på menneskers og dyrs sundhed i Europa? I benægtende fald, hvorfor ikke?

4. Vil Kommissionen også indlede en ny undersøgelse af de øvrige tre genetisk modificerede majsvarieteter, som den tillader anvendelse af til kommercielle formål? Vil den ved uregelmæssigheder øjeblikkeligt forbyde deres anvendelse?

5. Hvilke foranstaltninger vil Kommissionen træffe, for at lignende fejltagelser fremover udelukkes?

Svar afgivet på Kommissionens vegne af David Byrne

(8. august 2002)

1. Kommissionens beslutning 98/293/EF om at tillade markedsføring af T25 med henblik på udsætning i miljøet og anvendelse som foder blev vedtaget den 22. april 1998(1) i henhold til Rådets direktiv 90/220/EØF af 23. april 1990 om udsætning i miljøet af genetisk modificerede organismer(2). Beslutningen var baseret på den godkendelsesprocedure, der er fastsat i direktiv 90/220/EØF, ifølge hvilket alle kompetente myndigheder i medlemsstaterne og Den Videnskabelige Komité for Planter skal foretage en komplet vurdering af risici for menneskers sundhed og for miljøet samt en evaluering.

Den Videnskabelige Komité for Planter blev specifikt anmodet om at se nærmere på, om der kunne være grund til at mene, at markedsføring af genetisk modificeret majs T25 ville have negative følger for menneskers sundhed eller miljøet. Dyresundhed er omfattet af miljøbegrebet.

I sin udtalelse af 10. februar 1998 konkluderede Den Videnskabelige Komité for Planter, at der ikke var grund til at tro, at samme anvendelse af den genetisk modificerede majs som anden majs ville have negative følger for menneskers sundhed eller miljøet. Komitéen ajourførte sin udtalelse den 20. juli 2001 og kom til samme konklusion. Komitéen har desuden afgivet andre udtalelser om sikkerheden ved T25-majs den 30. november 2000, den 20. juli 2001 og den 19. november 2001.

Anmeldelsen af markedsføring af fødevarer fremstillet af T25-majs i henhold til artikel 5 i Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser(3) blev indgivet til Kommissionen den 12. januar 1998. Anmeldelsen byggede på en udtalelse afgivet af den kompetente myndighed i Det Forenede Kongerige om, hvorvidt produkter fremstillet af T25-majs i det væsentlige svarer til eksisterende levnedsmidler.

I september 2000 behandlede Den Videnskabelige Komité for Levnedsmidler oplysninger fra de italienske myndigheder om sikkerheden ved fødevarer fremstillet af T25-majs. Komitéen konkluderede, at oplysningerne fra de italienske myndigheder ikke indeholdt nærmere videnskabelige begrundelser for at mene, at anvendelse af fødevarer fremstillet af T25 truer menneskers sundhed.

2. Som nævnt i svaret på spørgsmål 1 er sikkerheden ved T25-majs blevet videnskabeligt evalueret og behandlet adskillige gange i de seneste år.

I henhold til artikel 4, stk. 1, i direktiv 90/220/EØF skal medlemsstaterne sikre, at der træffes alle nødvendige foranstaltninger til at undgå negative indvirkninger på menneskers helbred og miljøet, hvor disse skyldes udsætning eller markedsføring af GMO'er.

De relevante videnskabelige komitéer ajourfører jævnligt sikkerhedsvurderingerne og tager evt. nye oplysninger i betragtning.

3. Konklusionerne af de videnskabelige risikovurderinger, der er omhandlet i svaret på spørgsmål 1, giver ikke anledning til at mene, at fødevarer fremstillet af T25-majs eller anvendelse af T25 i foder ville have negative virkninger for menneskers eller dyrs sundhed.

4. Direktiv 90/220/EØF er for nylig blevet revideret og bliver erstattet af Europa-Parlamentets og Rådets direktiv 2001/18/EF af 17. oktober, ifølge hvilket tilladelser til markedsføring af GMO'er, der er givet i henhold til direktiv 90/220/EØF, skal fornyes inden den 17. oktober 2006. Det indebærer bl.a. en ny evaluering af risikovurderingen.

5. Som det fremgår af ovenstående er risikovurderingerne af T25-majs og fødevarer fremstillet af T25-majs blevet gennemført i overensstemmelse med de godkendelsesprocedurer, der er fastsat i EU-forskrifterne.

(1) EFT L 131 af 5.5.1998.

(2) EFT L 117 af 8.5.1990.

(3) EFT L 43 af 14.2.1997.